(3)

L-Artikolu 4 huwa sostitwit b'dan li ġej: “Artikolu 4 L-ispeċifikazzjoni, l-identifikazzjoni u l-klassifikazzjoni tad-derivattivi 1. Rapport għandu jispeċifika derivattiv fuq il-bażi tat-tip tal-kuntratt u fuq il-klassi tal-assi skont il-paragrafi 2 u 3. 2. Id-derivattiv għandu jiġi speċifikat fil-Kaxxa 1 tat-Tabella 2 tal-Anness bħala wieħed minn dawn it-tipi ta' kuntratti: (a) kuntratt finanzjarju għad-differenza; (b) ftehim ta' rata forward; (c) forward; (d) futur; (e) opzjoni; (f) imħatra fuq il-firxa; (g) swap; (h) Swapzjoni; (i) oħrajn. 3. Id-derivattiv għandu jiġi speċifikat fil-Kaxxa 2 tat-Tabella 2 tal-Anness bħala waħda minn dawn il-klassijiet ta' assi: (a) komoditajiet u kwoti tal-emissjonijiet; (b) kreditu; (c) munita; (d) ekwità; (e) rata tal-imgħax. 4. Meta derivattivi ma jaqgħux taħt waħda mill-klassijiet tal-assi speċifikati fil-paragrafu 3, il-kontropartijiet għandhom jispeċifikaw fir-rapport il-klassi tal-assi li l-iktar tixbaħ lid-derivattiv. Iż-żewġ kontropartijiet għandhom jispeċifikaw l-istess klassi ta' assi. 5. Id-derivattivi għandu jiġi identifikat fil-Kaxxa 6 tat-Tabella 2 tal-Anness permezz ta' dawn, fejn disponibbli: (a) kodiċi tan-Numru Internazzjonali tal-Identifikazzjoni tat-Titoli ISO 6166 (ISIN) jew kodiċi tal-Identifikatur Alternattiv tal-Istrument (AII), kif applikabbli, sad-data tal-applikazzjoni tal-att delegat adottat mill-Kummissjoni skont l-Artikolu 27(3) tar-Regolament (UE) Nru 600/2014 tal-Parlament Ewropew u tal-Kunsill (*1). (b) ISIN mid-data tal-applikazzjoni tal-att delegat adottat mill-Kummissjoni skont l-Artikolu 27(3) tar-Regolament (UE) Nru 600/2014. Meta jintuża kodiċi AII, għandu jituża l-kodiċi AII sħiħ. 6. Il-kodiċi AII sħiħ imsemmi fil-paragrafu 5 għandu jkun ir-riżultat ta' tagħqida ta' dawn is-sitt elementi: (a) Il-Kodiċi tal-Identifikatur tas-Suq (MIC) ISO 10383 taċ-ċentru tan-negozjar fejn jiġi nnegozjat id-derivattiv, speċifikat b'erba' 4 karattri alfanumeriċi; (b) Il-kodiċi, li huwa assenjat miċ-ċentru tan-negozjar, esklussivament assoċjat ma' strument sottostanti partikolari u mat-tip tas-saldu u karatteristiċi oħra tal-kuntratt, speċifikat permezz ta' massimu ta' 12-il karattru alfanumeriku; (c) karattru wieħed li jidentifika jekk l-istrument huwiex opzjoni jew futur, speċifikat bħala “O” meta jkun opzjoni u bħala “F” meta jkun futur; (d) karattru wieħed li jidentifika jekk l-opzjoni tkunx put jew eżerċitabbli, speċifikat bħala “P” meta tkun opzjoni put u bħala “C” meta opzjoni eżerċitabbli; meta l-istrument ikun ġie identifikat bħala futur skont il-punt (c), għandu jkun speċifikat bħala “F”; (e) id-data tal-eżerċizzju jew id-data tal-maturità ta' kuntratt tad-derivattivi speċifikata bl-istandard ISO 8601 YYYY-MM-DD; (f) il-prezz tal-eżerċitar ta' opzjoni, speċifikat bl-użu ta' sa 19-il ċifra li jinkludu sa ħames deċimali, mingħajr żeri fil-bidu jew fl-aħħar. Bħala separatur deċimali għandu jintuża l-punt deċimali. Valuri negattivi mhumiex permessi. Meta l-istrument ikun futur, il-prezz tal-eżerċitar għandu jimtela b'żero. 7. Id-derivattiv għandu jkun jikklassifikat fil-Kaxxa 4 tat-Tabella 2 tal-Anness permezz tal-kodiċi tal-Klassifikazzjoni ISO 10692 tal-Istrumenti Finanzjarji (CFI) għall-prodotti identifikati bil-kodiċi ISO 6166 ISIN jew bil-kodiċi AII. 8. Derivattivi li għalihom ma hemmx disponibbli kodiċi ISO 6166 ISIN jew kodiċi AII għandhom jiġu kklassifikati permezz ta' kodiċi magħżul għalihom. Dan il-kodiċi għandu jkun: (a) uniku; (b) newtrali; (c) affidabbli; (d) sors miftuħ; (e) skalabbli; (f) aċċessibbli; (g) disponibbli b'kost raġonevoli; (h) suġġett għal qafas ta' governanza xierqa. 9. Sakemm il-kodiċi msemmi fil-paragrafu 8 jiġi approvat mill-ESMA, derivattivi li għalihom mhuwiex disponibbli kodiċi ISO 6166 ISIN jew kodiċi AII għandhom jiġu kklassifikati permezz ta' kodiċi ISO 10692 CFI. (*1) Ir-Regolament (UE) Nru 600/2014 tal-Parlament Ewropew u tal-Kunsill tal-15 ta' Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84).”"